**Ministru kabineta noteikumu projekta "Grozījumi Ministru kabineta 2002. gada 3. septembra noteikumos Nr. 401 "Ārvalstu komersantu un organizāciju pārstāvniecību un pārstāvju reģistrācijas kārtība"" sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Projekta mērķis ir pilnveidot dokumentu un datu apstrādes procedūras, atsakoties no pieteikuma veidlapu noteikšanas ar normatīvo aktu, un precizēt regulējumu atbilstoši normatīvo aktu un procesu izmaiņām, no Ministru kabineta 2002. gada 3. septembra noteikumiem Nr. 401 "Ārvalstu komersantu un organizāciju pārstāvniecību un pārstāvju reģistrācijas kārtība" izslēdzot regulējumu, kas jau ir noteikts ar augstāka spēka normatīvo aktu, un precizējot pārstāvniecību reģistra saturu un norādāmās ziņas.  Noteikumi stāsies spēkā nākamajā dienā pēc izsludināšanas. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Ministru kabineta noteikumu projekts "Grozījumi Ministru kabineta 2002. gada 3. septembra noteikumos Nr. 401 "Ārvalstu komersantu un organizāciju pārstāvniecību un pārstāvju reģistrācijas kārtība"" (turpmāk – Projekts) sagatavots, ņemot vērā ar likumu "Grozījumi likumā "Par Latvijas Republikas Uzņēmumu reģistru"", kas stājās spēkā 2017. gada 1. maijā (turpmāk – 1. Grozījumu likums), un likumu "Grozījumi likumā "Par Latvijas Republikas Uzņēmumu reģistru"", kas stājās spēkā 2020. gada 7. janvārī (turpmāk – 2. Grozījumu likums), izdarītos grozījumus likumā "Par Latvijas Republikas Uzņēmumu reģistru" (turpmāk – UR likums), kā arī likumā "Grozījumi likumā "Par Latvijas Republikas Uzņēmumu reģistru"" (2020. gada 8. oktobrī pieņemts Saeimā 3. lasījumā) (turpmāk – 3. Grozījumu likums) paredzētos UR likuma grozījumus. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | **Saņemto dokumentu un datu apstrādes procedūru pilnveidošana.**  Līdz 1. Grozījumu likuma spēkā stāšanās brīdim UR likums noteica, ka Latvijas Republikas Uzņēmumu reģistra (turpmāk – Uzņēmumu reģistrs) vestajos reģistros iesniedzamo pieteikuma veidlapu (turpmāk – veidlapa) paraugus (veidlapu saturu un dizainu) nosaka Ministru kabineta noteikumi. Ar 15 Ministru kabineta noteikumiem kopumā apstiprinātas 114 veidlapas, tajā skaitā Ministru kabineta 2002. gada 3. septembra noteikumi Nr. 401 "Ārvalstu komersantu un organizāciju pārstāvniecību un pārstāvju reģistrācijas kārtība" (turpmāk – Noteikumi) nosaka iesniedzamās veidlapas ārvalstu komersantu pārstāvniecību un ārvalstīs reģistrētu sabiedrisko un bezpeļņas organizāciju (turpmāk – organizācija) pārstāvniecību reģistrācijai, grozījumu izdarīšanai pārstāvniecību reģistrā un pārstāvniecības darbības izbeigšanas reģistrācijai pārstāvniecību reģistrā.  Līdz ar 1. Grozījumu likuma spēkā stāšanos tika izslēgti UR likumā noteiktie deleģējumi Ministru kabinetam apstiprināt veidlapas, kas iesniedzamas ierakstu izdarīšanai reliģisko organizāciju un to iestāžu reģistrā, maksātnespējas reģistrā un uzņēmumu reģistra žurnālā.  Līdzīga satura grozījumi, nodrošinot vienotu regulējumu un praksi attiecībā uz visiem Uzņēmumu reģistra vestajos reģistros reģistrējamajiem tiesību subjektiem un juridiskajiem faktiem, izdarāmi arī citos normatīvajos aktos, kuros noteiktas Uzņēmumu reģistram iesniedzamās veidlapas. Atteikšanās no veidlapu noteikšanas ar normatīvo aktu mērķis ir samazināt klientiem administratīvo slogu pieteikumu iesniegšanā, novērst pārpratumus, kad nav aktualizēti normatīvie akti, kas nosaka veidlapas, un nodrošināt iespēju ieviest Uzņēmumu reģistrā saņemto pieteikumu elektronisku apstrādi.  Tā kā visiem Uzņēmumu reģistra vestajos reģistros ierakstāmajiem tiesību subjektiem un juridiskajiem faktiem vairākas pieteikumos norādāmās ziņas ir vienādas, lai nedublētu regulējumu, ar 1. Grozījumu likumu tās noteiktas UR likumā, kas piemērojams visos gadījumos, kad tiek iesniegti pieteikumi Uzņēmumu reģistram. Tās ir tiesību subjektu vai juridisko faktu identificējošas ziņas, ziņas par pievienojamajiem dokumentiem, valsts nodevas un maksas par publikāciju oficiālajā izdevumā "Latvijas Vēstnesis" samaksu un lēmuma saņemšanas veidu, kā arī kontaktinformācija saziņai. Ar 3. Grozījumu likumu tiek paredzēts, ka pieteikumos ir norādāmas arī personu, kura paraksta pieteikumu, identificējošās ziņas. Minētais regulējums tiek paredzēts, ņemot vērā, ka ir virkne gadījumu, kad pieteikumu paraksta persona, pamatojoties uz līgumisku pilnvarojumu, līdz ar to ir nepieciešams identificēt personu, kura paraksta pieteikumu un pārliecināties, ka personai, kura šādā gadījumā paraksta pieteikumu, ir tiesībspēja un rīcībspēja.  Specifiskas pieteikumā norādāmās ziņas ierakstu izdarīšanai vai dokumentu reģistrācijai nosakāmas tiesību normās, kas regulē attiecīgo tiesību subjektu vai juridisko faktu reģistrāciju Uzņēmumu reģistrā un minēto subjektu darbību. Šāda tiesiskā regulējuma rezultātā pieteikumā ieraksta izdarīšanai pārstāvniecību reģistrā norādāmās ziņas būs noteiktas tiesību normās, kas regulē ārvalstu komersantu un organizāciju pārstāvniecību reģistrāciju.  Pieteikumā pārstāvniecības reģistrācijai būs norādāmas ziņas, kas sākotnēji ierakstāmas pārstāvniecību reģistrā, pieteikumā grozījumu izdarīšanai pārstāvniecību reģistrā norādāmas ziņas par grozījumu būtību, ņemot vērā pārstāvniecību reģistra ierakstu saturu, kā arī pieteikumam pievienojami dokumenti, kas pamato ierakstus pārstāvniecību reģistrā vai to izmaiņas. Vienlaikus pieteikumā norādāmas ziņas, kuru sniegšanas pienākums ir noteikts Noziedzīgi iegūtu līdzekļu legalizācijas un terorisma un proliferācijas finansēšanas novēršanas likumā (turpmāk – Novēršanas likums). Pieteikumiem jāatbilst normatīvo aktu prasībām attiecībā uz dokumentu juridisko spēku.  Ņemot vērā, ka pieteikumu veidlapas, tostarp pieteikumu dizains un teksta izkārtojums pieteikumā turpmāk netiks noteikts ar normatīvo aktu, nav nepieciešams ar normatīvo aktu arī noteikt prasības jeb nosacījumus veidlapas aizpildīšanai. Ņemot vērā minēto, Noteikumu 7. punkts svītrojams.  Spēkā esošais regulējums nenoteic pieteikumu ierakstu izdarīšanai pārstāvniecību reģistrā iesniegšanas kanālus, līdz ar to pieteikumu var iesniegt gan papīra formā, gan elektroniski.  Lai pieteikumi būtu vienveidīgi un to iesniegšana un apstrāde būtu ērta, Uzņēmumu reģistrs elektroniskajā vidē darīs pieejamas veidlapas, kas tiks uzlabotas atbilstoši valsts pārvaldes iestāžu, klientu u.c. pamatotiem ieteikumiem, tā padarot Uzņēmumu reģistra klientiem pieteikumu sagatavošanu saprotamāku un Uzņēmumu reģistra sniegtos pakalpojumus pieejamākus. Vienlaikus pieteikumu dizains netiks noteikts ar normatīvo aktu. Līdz ar to arī noteiktu prasību attiecībā uz veidlapas tehnisku aizpildīšanu noteikšana ar Noteikumiem nav pamatota.  Projekts neparedz paplašināt Uzņēmumu reģistram iesniedzamo ziņu apjomu.  **Precizēts reģistra saturs.**  Noteikumu 2. punkts noteic, ka pārstāvniecību reģistrs ir elektroniskā veidā uzkrātas informācijas (ierakstu) kopums par ārvalstu komersantu un organizāciju pārstāvniecībām un pārstāvjiem. Vienlaikus norādāms, ka ikviens Uzņēmumu reģistra reģistrs sastāv ne vien no ierakstiem, bet arī no reģistrācijas lietām pievienotajiem dokumentiem.  Projekts paredz precizēt pārstāvniecību reģistra saturu, precizējot, ka pārstāvniecību reģistrs ir ne vien ierakstu kopums, bet gan ierakstu un reģistrācijas lietai pievienoto dokumentu kopums. Tādējādi tiek salāgota terminoloģija ar UR likumu, ņemot vērā šā likuma grozījumus, kas izdarīti ar 2. Grozījumu likumu un noteic, ka reģistrācijas lietā iekļauj ierakstus, citas reģistrētās ziņas un dokumentus (UR likuma 4.15pants), un citiem normatīvajiem aktiem, kas noteic Uzņēmumu reģistrā reģistrējamo tiesību subjektu darbību un reģistrāciju.  **Precizēts regulējums attiecībā uz reģistrā norādāmajām ziņām**.  Noteikumu 5.5. apakšpunkts noteic, ka pārstāvniecību reģistrā par pārstāvniecību norāda ārvalsts komersanta vai organizācijas pārstāvja vārdu, uzvārdu, personas kodu (ja personai nav personas koda, – dzimšanas datumu, personu apliecinoša dokumenta numuru un izdošanas datumu, valsti un institūciju, kas dokumentu izdevusi).  Uzņēmumu reģistra praksē bieži konstatēta klientu neizpratne par to, vai un kā pārstāvniecību reģistrā reģistrēt vairākus ārvalsts komersanta un organizāciju pārstāvjus. Vienlaikus, sniedzot ziņas par pārstāvjiem un izpildot prasību par personas koda norādīšanu, nereti tiek sniegtas ziņas par personas kodu, kas personai ir piešķirts ārpus Latvijas, bet netiek sniegtas ziņas atbilstoši Noteikumu 5.5. apakšpunktā noteiktajam par dzimšanas datumu, personu apliecinošo dokumentu un tā izdevēju. Norādāms, ka Noteikumu 5.5. apakšpunkta mērķis bija ierakstīt pārstāvniecību reģistrā personas kodu, kas personai ir piešķirts Latvijā, bet ne citu valstu piešķirtos personas kodus. Ņemot vērā norādīto, Projekts paredz precizēt Noteikumus, nosakot, ka ziņas sniedzamas par katru ārvalsts komersanta vai organizācijas pārstāvi, kā arī sniedzot ziņas par personas kodu, norāda Latvijas Republikā piešķirto personas kodu.  Noteikumu 5.11. apakšpunkts noteic, ka pārstāvniecību reģistrā par katru pārstāvniecību norāda ziņas par pieteikuma iesniedzēju, pieteikuma veidlapā paredzot arī attiecīgo ziņu sniegšanu Uzņēmumu reģistram. Vienlaikus Noteikumu 6. punkts noteic, ka pieteikumu ārvalsts komersanta vai organizācijas ierakstīšanai pārstāvniecību reģistrā paraksta ārvalsts komersanta vai organizācijas pilnvarots pārstāvis. Līdz ar to Noteikumi jau noteic prasību pieteikumu parakstīt ārvalsts komersanta vai organizācijas pārstāvim. Nav būtiski, kura persona nosūta pieteikumu Uzņēmumu reģistram, bet ir būtiski, kura persona ir parakstījusi pieteikumu, proti, ka pieteikumu ir parakstījusi persona, kura ir pilnvarota būt par ārvalsts komersanta vai organizācijas pārstāvi.  Līdz ar to Noteikumu 5.11. apakšpunkts ir lieks un vienlaikus rada Uzņēmumu reģistra klientu neizpratni par to, kam ir tiesības parakstīt pieteikumu. Svītrojot Noteikumu tekstā norādi uz ziņām par pieteikuma iesniedzēju, vienlaikus tiks novērsta gan atkārtota datu ievade, gan klientu neizpratne par to, kurai personai ir tiesības parakstīt pieteikumu, gan gadījumi, kuros pieteikumu paraksta ar pārstāvniecību nesaistīta persona, par pārstāvi norādot citu personu bez šīs personas piekrišanas. Norādāms, ka attiecībā uz dokumentiem, kas iesniedzami ziņu ierakstīšanai pārstāvniecību reģistrā, likumdevējs nav noteicis īpašas paraksta apliecināšanas prasības (piemēram, zvērināta notāra apliecināts paraksts), ne arī prasību iesniegt personas piekrišanu būt par pārstāvi.  Ņemot vērā, ka atbilstoši Projektam turpmāk pārstāvniecību reģistrā netiek plānots apstrādāt datus par pieteikuma iesniedzēju, Projekts paredz papildināt Noteikumus ar regulējumu, kas noteic Uzņēmumu reģistra pienākumu līdz 2021. gada 1. martam izdarīt pārstāvniecību reģistrā ierakstu par attiecīgo ziņu izslēgšanu no pārstāvniecību reģistra. Projekts paredz noteikt pārejas regulējumu, atbilstoši kuram Uzņēmumu reģistrs izdara pārstāvniecību reģistrā ierakstu par tādu ziņu izslēgšanu no pārstāvniecību reģistra, kuras satur informāciju par pieteikuma iesniedzēja vārdu, uzvārdu, personas kodu (ja personai nav personas koda, – dzimšanas datumu, personu apliecinoša dokumenta numuru un izdošanas datumu, valsti un institūciju, kas dokumentu izdevusi), nepieņemot atsevišķu lēmumu. Pārejas noteikums nepieciešams, lai pēc normatīvā akta pieņemšanas Uzņēmumu reģistrs varētu veikt nepieciešamos tehniskos sagatavošanās darbus attiecīgo ziņu izslēgšanai no pārstāvniecību reģistra un līdz 2021. gada 1. martam tās izslēgtu.  **Piemērojamais regulējums attiecībā uz pievienoto dokumentu noformēšanu.**  Noteikumi noteic noteiktu dokumentu pievienošanu pieteikumam. Vienlaikus iespējamas situācijas, kad Uzņēmumu reģistram netiek iesniegti norādīto dokumentu oriģināli, bet gan to atvasinājumi.  Tiesību subjektu darbību un reģistrāciju Uzņēmumu reģistrā regulējošie normatīvie akti ir pieņemti vai izdoti dažādos laika posmos un satur atšķirīgu formulējumu attiecībā uz pieteikumam pievienoto dokumentu noformēšanu, legalizācijas prasībām un tulkojumu pievienošanu, bet Uzņēmumu reģistra prakse šajā jautājumā tiek veidota vienoti. Lai novērstu formālas regulējuma atšķirības un ar to saistīto personu neizpratni, ar 3. Grozījumu likumu UR likumā tiek paredzēts iekļaut vienotu regulējumu attiecībā uz pieteikumam pievienoto dokumentu noformēšanu, legalizācijas prasībām un tulkojumu pievienošanu. Proti, 3. Grozījumu likums noteic, ka Uzņēmumu reģistram iesniedzamo dokumentu atvasinājumus apliecina normatīvajos aktos noteiktajā kārtībā. Ārvalstīs izdotus publiskos dokumentus legalizē starptautiskajos līgumos noteiktajā kārtībā un tiem pievieno notariāli apliecinātu tulkojumu latviešu valodā. Privātiem dokumentiem svešvalodā pievieno apliecinātu tulkojumu latviešu valodā atbilstoši normatīvajiem aktiem, kas nosaka kārtību, kādā apliecināmi dokumentu tulkojumi valsts valodā. Uzņēmumu reģistram iesniedzamiem dokumentiem latviešu valodā var pievienot to tulkojumu svešvalodā. Ja konstatēta pretruna starp latviešu valodā iesniegtu dokumentu un tā tulkojumu svešvalodā, tiesību subjekts vai persona, kuras interesēs šis tulkojums iesniegts, nevar to izmantot pret trešo personu. Trešā persona attiecībā uz tiesību subjektu vai personu, kuras interesēs tulkojums iesniegts, var atsaukties uz šo tulkojumu, izņemot gadījumu, kad trešā persona zināja dokumenta saturu latviešu valodā. Regulējums pārņemts no Komerclikuma attiecīgā regulējuma un tā skaidrojums un pamatojums atrodams Tieslietu ministrijas 2019. gada 16. decembra vēstulē Nr. 1-11/4557 Saeimas Juridiskajai komisijai sniegtajā pamatojumā priekšlikumiem 3. Grozījumu likuma likumprojekta otrajam lasījumam.  Prasības, kas noteiktas dokumentu atvasinājumu apliecināšanai, legalizācijai un tulkojumu pievienošanai un apliecināšanai ir līdzīgas attiecībā uz jebkuru Uzņēmumu reģistra reģistros reģistrētu tiesību subjektu un izriet no spēkā esošo normatīvo aktu  prasībām. Iekļaujot attiecīgo regulējumu UR likuma 4.4 pantā, prasības tiek noteiktas vienoti attiecībā uz ikvienu tiesību subjektu, ko reģistrē Uzņēmumu reģistra reģistros, tostarp attiecībā uz ārvalsts komersantu un organizāciju pārstāvjiem un pārstāvniecībām, izslēdzot dažādas interpretācijas iespējas attiecībā uz dažādiem tiesību subjektiem.  Ņemot vērā 3. Grozījumu likumā noteiktā attiecīgā regulējuma iekļaušanu UR likuma otrajā jeb vispārīgajā nodaļā, Noteikumu 8. punkta regulējums attiecībā uz pievienojamo dokumentu legalizācijas un apliecinājuma prasībām svītrojams.  Norādītās prasības attiecībā uz dokumentu, kas iesniedzami pārstāvniecības reģistrācijai, legalizāciju un tulkošanu jau šobrīd ir noteiktas un izriet no citiem normatīvajiem aktiem, līdz ar to regulējums, ko paredz 3. Grozījumu likums, tikai precizē spēkā esošo regulējumu, bet neuzliek Uzņēmumu reģistra klientiem jaunus pienākumus un neveido jaunus izdevumus.  **Regulējuma precizējums attiecībā uz valsts notāra lēmumu par reģistrēšanas atteikumu tiesisko pamatu.**  Noteikumu 15. punkts noteic gadījumus, kādos valsts notārs pieņem lēmumu par reģistrēšanas atteikumu, tā 15.1. apakšpunktā nosakot, ka lēmumu par reģistrācijas atteikumu pieņem, ja nav iesniegti visi šajos noteikumos minētie dokumenti. Pieteikumam pievienojamos dokumentus nosaka Noteikumi. Vienlaikus ar Novēršanas likuma 18.2pantu redakcijā, kas stājusies spēkā 2020. gada 1. jūlijā, noteikts pienākums ārvalsts subjektam, ja ārvalsts subjekta filiāle vai pārstāvniecība ir reģistrēta vai tiek reģistrēta Uzņēmumu reģistra vestajos reģistros, iesniegt Uzņēmumu reģistram informāciju par tā patiesajiem labuma guvējiem. Minētais pienākums izpildāms gan gadījumā, ja pārstāvniecība jau ir reģistrēta, gan gadījumā, ja tiek reģistrēta jauna pārstāvniecība. Vienlaikus tiek paredzēts, ka gadījumā, ja noteiktais pienākums netiek izpildīts, ārvalstu subjektu pārstāvniecības no attiecīgajiem reģistriem ir izslēdzamas. Tādējādi minētās informācijas iesniegšana Uzņēmumu reģistrā ar Novēršanas likumu tiek noteikta kā obligāta un šādas informācijas nesniegšana ir pamats Uzņēmumu reģistram nereģistrēt šāda ārvalsts subjekta pārstāvniecību.  Ņemot vērā minēto, Noteikumos ir nosakāms, ka ne vien šajos Noteikumos noteikto dokumentu, bet arī citos likumos noteikto obligāti iesniedzamo dokumentu neiesniegšana ir pamats valsts notāram pieņemt motivētu lēmumu par reģistrēšanas atteikumu.  **Kļūdu labošana Uzņēmumu reģistra vesto reģistru ierakstos.**  Lai noteiktu vienotu regulējumu kļūdu labošanai attiecībā uz visiem Uzņēmumu reģistra vestajiem reģistriem, atbilstoši 1. Grozījumu likumā paredzētajam UR likums papildināts ar normu, kas noteic kļūdu labošanas kārtību Uzņēmumu reģistra vestajos reģistros un to, ka acīmredzamas kļūdas Uzņēmumu reģistra valsts notārs labo, nesūtot paziņojumu tiesību subjektam. Par acīmredzamām kļūdām uzskatāmi gadījumi, kad kļūdainais ieraksts ir nepārprotams, viedokļa prasīšana tiesību subjektam būtu bezjēdzīga un tiesību subjektu apgrūtinoša, un no iesniegtajiem dokumentiem nerodas pretrunas par ieraksta saturu.  Noteikumu IV nodaļā (konkrēti – Noteikumu 21. punktā) noteikta kārtība, kādā labo pārrakstīšanās kļūdas pārstāvniecību reģistrā. Ņemot vērā UR likumā noteikto, no Noteikumiem ir svītrojams regulējums, kas nosaka kļūdu labošanu pārstāvniecību reģistrā.  **Atteikšanās no reģistrācijas apliecības.**  Ar 2. Grozījumu likumu no UR likuma ir izslēgts regulējums, kas noteica reģistrācijas apliecības izsniegšanu. Izvērtējot tiesību subjektu reģistrācijas apliecības tiesisko nozīmi, tika secināts, ka tās izsniegšanai nav tiesiskas nozīmes. Normatīvie akti attiecībā uz Uzņēmumu reģistra izsniegtajām reģistrācijas apliecībām saturēja regulējumu par to, ka Uzņēmumu reģistrs tādas izsniedz par maksu, ja tiesību subjekts to rakstveidā pieprasījis un veicis maksas pakalpojuma apmaksu, (bijušais UR likuma 4. panta 5.8 punkts), par to, kādas ziņas apliecībā ir norādāmas un kādas atsevišķos gadījumos ir prasības attiecībā uz šāda dokumenta obligātajiem rekvizītiem. Arī Noteikumu 12.1 punkts noteic attiecīgu regulējumu. Reģistrācijas apliecība apliecina tikai to, ka tiesību subjekts kādreiz tika reģistrēts un reģistrā tika ierakstītas attiecīgās ziņas, taču tā nav uzskatāma par apliecinājumu tam, ka šāds tiesību subjekts vēl joprojām pastāv, tā darbība nav izbeigta un ierakstītās ziņas nav mainījušās, līdz ar to reģistrācijas apliecības izsniegšanai nebija juridiskās nozīmes.  Reģistrācijas apliecība ne tikai nesniedz nekādu informāciju par to, vai apliecības uzrādīšanas vai iesniegšanas brīdī tiesību subjekts vēl pastāv, bet arī par to, kādas ziņas ir ierakstītas, piemēram, par pārstāvi pārstāvniecību reģistrā. Līdz ar to apliecības uzrādīšana, ja tajā iekļautās ziņas nav aktuālas, ne tikai nesniedz noderīgu informāciju, bet gan maldina citas personas. Ja tiesību subjekta darījumu partneriem, klientiem, iestādēm, kā arī ikvienam citam interesentam ir nepieciešams pārliecināties par pārstāvniecību reģistrā ierakstītajām ziņām, ir jāpieprasa aktuālā informācija no attiecīgā reģistra. Norādāms, ka ar UR likumu, ņemot vērā ar 2. Grozījumu likumu izdarītos šā likuma grozījumus, plaša informācija par reģistrētajiem tiesību subjektiem ikvienam ir pieejama Uzņēmumu reģistra tīmekļvietnē bez maksas un informācijas pieprasītāja identifikācijas. Līdz ar to ikviena persona par pārstāvniecību bez maksas tiešsaistes datu pārraides režīmā var iegūt ziņas un dokumentus, kas iekļauti reģistrācijas lietas, tostarp pārstāvniecības reģistrācijas lietas, publiskajā daļā, kā arī bez maksas un autentifikācijas var iegūt UR likuma 4.11 panta pirmajā daļā noteiktās ziņas. Uzņēmumu reģistra tīmekļvietnē pieejamās ziņas ir publiski ticamas un aktuālas.  Ņemot vērā, ka regulējums par reģistrācijas apliecības izsniegšanu ir iekļauts arī katra tiesību subjekta, kā arī pārstāvniecības reģistrāciju Uzņēmumu reģistrā regulējošajos normatīvajos aktos, attiecīgie normatīvie akti, tostarp Noteikumi atbilstoši precizējami.  Ņemot vērā, ka UR likuma normas, proti, 2. Grozījumu likuma normas, vairs neparedz Uzņēmumu reģistra kompetenci izsniegt reģistrācijas apliecību, attiecībā uz reģistrācijas apliecību izsniegšanu ir piemērojamas 2. Grozījumu likuma kā jaunākā normatīvā akta normas iepretī likuma "Par nodokļiem un nodevām" 15.1 panta pirmās un ceturtās daļas regulējumam attiecībā uz Uzņēmumu reģistra kompetenci reģistrācijas apliecību izsniegšanā. Sākot ar 2. Grozījumu likuma spēkā stāšanās brīdi, Uzņēmumu reģistrs reģistrācijas apliecības nevienam tiesību subjektam, tostarp ārvalsts komersanta pārstāvniecībai vai pārstāvim neizsniedz. Ņemot vērā norādīto, Projekts izslēdz no Noteikumiem regulējumu attiecībā uz reģistrācijas apliecībām.  **Regulējums par valsts notāra lēmuma apstrīdēšanu un pārsūdzēšanu**.  Noteikumu 16. punkts noteic Uzņēmumu reģistra valsts notāra lēmuma apstrīdēšanu, iesniedzot iesniegumu Uzņēmumu reģistra galvenajam valsts notāram un Uzņēmumu reģistra galvenā valsts notāra lēmuma pārsūdzēšanu tiesā likumā noteiktajā kārtībā.  UR likuma 19. pantā ir noteikts vispārējs regulējums Uzņēmumu reģistra amatpersonu lēmumu un faktiskās rīcības apstrīdēšanai un pārsūdzēšanai, nosakot, ka Uzņēmumu reģistra valsts notāru lēmumus un rīcību likumā noteiktajā kārtībā var apstrīdēt, iesniedzot Uzņēmumu reģistra galvenajam valsts notāram attiecīgu iesniegumu. Uzņēmumu reģistra galvenais valsts notārs pieņem lēmumu mēneša laikā no iesnieguma iesniegšanas dienas. Ja objektīvu iemeslu dēļ minēto termiņu nav iespējams ievērot, Uzņēmumu reģistra galvenais valsts notārs to var pagarināt Administratīvā procesa likumā noteiktajā kārtībā. Uzņēmumu reģistra valsts notāra lēmuma apstrīdēšana vai Uzņēmumu reģistra galvenā valsts notāra lēmuma pārsūdzēšana neaptur tā darbību. Uzņēmumu reģistra galvenā valsts notāra lēmumu un rīcību likumā noteiktajā kārtībā var pārsūdzēt tiesā.  Līdz ar to regulējums attiecībā uz Uzņēmumu reģistra amatpersonu lēmumu un faktiskās rīcības apstrīdēšanu un pārsūdzēšanu ir noteikts augstāka spēka normatīvajā aktā – UR likumā. Arī regulējums attiecībā uz Uzņēmumu reģistra amatpersonas lēmuma darbības apturēšanu ir noteikts UR likumā, kas ir piemērojams arī attiecībā uz pārstāvniecību reģistru.  Ņemot vērā minēto, Projektā paredzēts svītrot Noteikumu 16. punktu.  **Uzņēmumu reģistra valsts notāra rīcība pēc ieraksta izdarīšanas par pārstāvniecības darbības izbeigšanu.**  Noteikumu V nodaļa regulē pārstāvniecības darbības izbeigšanu, nosakot valsts notāra kompetenci pieņemt lēmumu un izdarīt ierakstu par pārstāvniecības darbības izbeigšanu. Uzņēmumu reģistra valsts notārs, izdarot ierakstu par kāda tiesību subjekta, tostarp pārstāvniecības, darbības izbeigšanu, izslēdz attiecīgo tiesību subjektu, arī pārstāvniecību, no pārstāvniecību reģistra. Tiesību subjektu darbību regulējošie normatīvie akti, piemēram, Komerclikums, Biedrību un nodibinājumu likums arī satur attiecīgu regulējumu, kas noteic, ka pēc darbības izbeigšanas tiesību subjektu arī izslēdz no attiecīgā reģistra. Praksē Uzņēmumu reģistra darbības visos gadījumos ir tiesību subjekta, arī pārstāvniecības, izslēgšana no attiecīgā reģistra. Lai attiecībā uz pārstāvniecībām minētās darbības tiktu nostiprinātas ar normatīvo aktu, Noteikumu 28. punkts attiecīgi papildināms. |
| 3. | Projekta izstrādē iesaistītās institūcijas un publiskas personas kapitālsabiedrības | Uzņēmumu reģistrs un Tieslietu ministrija. |
| 4. | Cita informācija | Nav. |
|  | | |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Projekts ietekmēs šādas sabiedrības mērķgrupas:  1. Ārvalsts komersantus un organizācijas, kas ir atvērušas vai vēlēsies reģistrēt pārstāvniecību Uzņēmumu reģistrā un to pilnvarotos pārstāvjus. Projekts, nosakot atteikšanos no pieteikumu veidlapu apstiprināšanas ar Ministru kabineta noteikumiem un reģistrācijas apliecību izsniegšanas un novēršot norādāmo ziņu dublēšanos, vienkāršo pieteikuma iesniegšanu, kā arī neparedz paplašināt Uzņēmumu reģistram iesniedzamo ziņu apjomu.  2. Uzņēmumu reģistra nodarbinātie, jo sagaidāms, ka ņemot vērā regulējuma precizējumus, pieteikumi, kuri viņiem būs jāapstrādā, būs precīzāk aizpildīti. Regulējums attieksies arī uz nodarbinātajiem, kuri veiks datu dzēšanu no reģistra. |
| 2. | Tiesiskā regulējuma ietekme uz tautsaimniecību un administratīvo slogu | Tiesiskais regulējums labvēlīgi ietekmēs tautsaimniecību, nevalstiskās organizācijas un ārvalstu komersantus, organizācijas un to pārstāvjus, jo pārstāvniecību reģistrā būs pieejamas aktuālas ziņas par reģistrētajām pārstāvniecībām un pārstāvjiem. Aktuālu un saprotamu pieteikuma veidlapu pieejamība veicinās ātrāku un ērtāku to aizpildīšanu un iesniegšanu Uzņēmumu reģistram. Tiks novērsti gadījumi, kad reģistrācijas pieteikuma iesniedzējs saņems Uzņēmumu reģistra lēmumu par reģistrācijas atteikumu, jo Projekts paredz konkretizēt pieteikumos norādāmās ziņas tajos gadījumos, kuros līdzšinējā Uzņēmumu reģistra praksē bija novērojama klientu neizpratne par pieteikumos norādāmo ziņu apjomu (piemēram, tika norādīti citu valstu piešķirtie personu kodi vai vairāku pārstāvju gadījumā netika norādītas ziņas par katru no tiem).  Uzņēmumu reģistram administratīvais slogs samazināsies, jo, ņemot vērā augstāk norādīto, sagaidāms, ka iesniegtie pieteikumi pārstāvniecību reģistrācijai būs precīzāki, līdz ar to novēršot atkārtotu precizēto pieteikumu izskatīšanas nepieciešamību. Kopumā vērtējams, ka administratīvais slogs Uzņēmumu reģistram būtiski nemainīsies. |
| 3. | Administratīvo izmaksu monetārs novērtējums | Ņemot vērā, ka Projekts neparedz papildu informācijas sniegšanas pienākumu, Projekts nerada papildu administratīvās izmaksas nevienai sabiedrības mērķgrupai. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |
|  | | |
| **III. Tiesību akta projekta ietekme uz valsts budžetu un pašvaldību budžetiem** | | |
| Projekts šo jomu neskar. | | |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Projekts paredz ieviest UR likumā jau noteikto regulējumu, ņemot vērā ar 1. Grozījumu likumu, 2. Grozījumu likumu un 3. Grozījumu likumu tajā izdarītos grozījumus.  Projektā noteiktais regulējums attiecībā uz reģistra satura un ierakstu precizēšanu un pārstāvniecības izslēgšanu no reģistra pēc tam, kad pieņemts lēmums un izdarīts ieraksts par pārstāvniecības darbības izbeigšanu, pēc būtības nemaina esošo regulējumu, bet gan precizē to, padarot viennozīmīgi saprotamu.  Atbilstoši Ministru kabineta 2009. gada 25. augusta noteikumiem Nr. 970 "Sabiedrības līdzdalības kārtība attīstības plānošanas procesā", lai informētu sabiedrību par Projektu un dotu iespēju izteikt viedokli, Projekts pirms tā iesniegšanas Valsts sekretāru sanāksmē ievietots Uzņēmumu reģistra, Tieslietu ministrijas un Valsts kancelejas tīmekļvietnē. |
| 2. | Sabiedrības līdzdalība projekta izstrādē | Projektam nodrošināta sabiedrības līdzdalība, 2020. gada 28. aprīlī ievietojot paziņojumu Uzņēmumu reģistra tīmekļvietnē <https://www.ur.gov.lv/lv/jaunumi/aktualitates/pazinojums-par-lidzdalibas-iespejam-grozijumi-mknoteik-nr-401-arvalstu-komersantu-un-organizaciju-parstavniecibu-un-parstavju-registracijas-kartiba/>, Tieslietu ministrijas tīmekļvietnē <https://tm.gov.lv/lv/cits/pazinojums-par-lidzdalibas-iespejam-ministru-kabineta-noteikuma-projekta-grozijumi-ministru-kabineta-1> un Valsts kancelejas tīmekļvietnē https://tm.gov.lv/lv/cits/pazinojums-par-lidzdalibas-iespejam-ministru-kabineta-noteikuma-projekta-grozijumi-ministru-kabineta-1. |
| 3. | Sabiedrības līdzdalības rezultāti | Par ievietoto Projektu Uzņēmumu reģistra, Tieslietu ministrijas un Valsts kancelejas tīmekļvietnē sadaļā "Sabiedrības līdzdalība" rakstveida atzinumi Uzņēmumu reģistra e-pastā netika saņemti. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Uzņēmumu reģistrs. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Ar Projektu netiek paplašinātas vai sašaurinātas Uzņēmumu reģistra funkcijas, un Projekta izpilde neietekmē esošos cilvēkresursus.  Nav nepieciešama jaunu institūciju izveide vai esošo reorganizācija. |
| 3. | Cita informācija | Nav. |

Iesniedzējs:

Ministru prezidenta biedrs,

tieslietu ministrs Jānis Bordāns

Švarca 67031732

Dzintra.Svarca@ur.gov.lv